Kim Edberg Andersen (DD), 2025-05-14:
Tak, formand, og tak til ordførerne.
Jeg er så heldig at have fået lov at være erstatning i dag for hr. Mads Fuglede, som desværre ikke kunne være her.
Når man kommer herop og skal holde en tale og ligesom har hørt modpartens argumenter, kan man lige så godt tage udgangspunkt i dem.
Danmarksdemokraterne er ikke gået ind til det her sammen med LA for at lave atomkraft i morgen.
Det er en påstand, som må stå for Socialdemokraternes regning.
Tværtimod – de atomkraftværker, der bliver bygget lige nu, er Danmarksdemokraterne ikke tilhængere af.
Vi er også på både anden, tredje og fjerde generation.
Så det er sådan noget med – som vi kunne se i fjernsynet i morges – at det på en god dag er 2030, nok 2035.
Så det er jo ikke det.
Så i forhold til påstanden om, at vi bare vil fylde hele landet med nedlagte Barsebäckreaktorer, er jeg nødt til at sige til Socialdemokraterne, at det ikke er det, vi siger.
Det, Danmarksdemokraterne siger, er, at det er en grøn omstilling, som foregår med hænderne på ryggen, fordi man har taget nogle beslutninger om, at der er noget teknologi, der ikke moralsk er god nok, samtidig med at den selv samme energi og strøm kommer ind igennem vores stikkontakter, og der bør vi principielt ikke have den modstand.
Tror vi i Danmarksdemokraterne så på, at det her er sådan, at der lige pludselig skyder atomkraftværker op?
Nej, for der kommer nogle andre problemstillinger.
Lad os hypotetisk sige, at der kommer et thoriumkraftværk i morgen.
Så ønsker vi da, at borgerne i kommunen bliver spurgt, men at regeringen tager ansvaret.
Det samme gælder affaldsproblematikken.
Der mener vi da, at borgerne i kommunerne skal spørges.
Og om svaret så vil være, at de vil have det der, må vi jo se til den tid.
Men at stå gang efter gang i klimadebatten og forherlige, hvor dygtig man er, og hvor hurtigt den grønne omstilling går, og så sige, at der er noget teknologi, man rent moralsk får ondt i maven af at lave herhjemme, og at det skal lukkes ned, er tåbeligt.
Det er der, hvor ministeren siger, at man skal analysere, men man vælger så kun at analysere halvdelen af spillepladen, og der ville læreren nok have sagt til ministeren: Du når i hvert fald ikke det rigtige resultat, hvis kun du tager nogle dele ind til overvejelse.
Vi er ikke sikre på, at det er lyksaliggørende i sig selv.
Vi håber stadig væk på, at der kommer endnu bedre teknologi inden 2030.
Nu har vi hørt Enhedslisten sige, at vi i hvert fald med hundrede procents sikkerhed skal kigge på affaldsproblematikken først; vi er fuldstændig enige i Danmarksdemokraterne.
Gud, hvor er vi enige, for det skal vi.
Vi kunne så bare ønske, at man havde gidet at gøre det samme, dengang man satte vindmøllerne op, så man ikke skulle grave dem ned på Lolland nu.
Det samme gælder, når man nu vil plastre hele Jylland til med jernmarker og ikke aner, hvor man skal gøre af solcellerne.
De skal også graves ned.
Tænk, hvis man havde haft den samme ordentlighed over for de teknologier, for så havde vægtskålen muligvis været lidt anderledes.
I dag er det her forslag det mest simple, vi kan tage bestik af.
Faktisk har de været ude at sige, at det ikke kan lade sig gøre uden.
Så bliver vi politikere også nødt til at fjerne noget, vi sagde i 1985, når vi godkender, at piskeriset derhjemme kan køre på kernekraft fra enten Sverige eller Tyskland.
For ellers skal vi jo lukke for den mulighed, men det kan vi ikke, for vi har brug for en baseload, og det ved ordførerne fra venstrefløjen også.
Baseloaden skal være der
, hvis ikke vi har tænkt os at plastre landskabet til med batterier, som skal tage overskudsstrømmen, når vinden blæser eller solen skinner.
Altså, vi har jo sagt ja, og vi har jo smidt gode penge efter det.
Måske kommer der til at blive smidt endnu flere penge efter det.
Der er masser af havvind, så lad os da endelig få det derud.
Men at være på så moralsk høj en hest, at man ikke behøver at forholde sig til noget, fordi man ikke kan lide det, synes jeg er forkert i noget så vigtigt som at komme hurtigst muligt igennem en klimaomstilling.